Document ID: 32015R0391

KOMMISSIONENS FORORDNING (EU) 2015/391
af 9. marts 2015
om afvisning af visse sundhedsanprisninger af fødevarer, der henviser til børns udvikling og sundhed
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1924/2006 af 20. december 2006 om ernærings- og sundhedsanprisninger af fødevarer (1), særlig artikel 17, stk. 3, og
ud fra følgende betragtninger:
(1)
I henhold til forordning (EF) nr. 1924/2006 er sundhedsanprisninger af fødevarer forbudt, medmindre de er godkendt af Kommissionen i overensstemmelse med samme forordning og opført på en liste over tilladte anprisninger.
(2)
Forordning (EF) nr. 1924/2006 foreskriver ligeledes, at lederne af fødevarevirksomheder kan sende ansøgninger om godkendelse af sundhedsanprisninger til en medlemsstats nationale kompetente myndighed. Den nationale kompetente myndighed skal videresende gyldige ansøgninger til Den Europæiske Fødevaresikkerhedsautoritet (EFSA), i det følgende benævnt »autoriteten«.
(3)
Efter at have modtaget en ansøgning skal autoriteten straks underrette de øvrige medlemsstater og Kommissionen herom og desuden afgive udtalelse om den pågældende sundhedsanprisning.
(4)
Kommissionen skal træffe beslutning vedrørende eventuel godkendelse af sundhedsanprisninger under hensyntagen til autoritetens udtalelse.
(5)
Som opfølgning på en ansøgning, som Specialised Nutrition Europe (tidligere European Dietetic Food Industry Association) indgav i henhold til artikel 14, stk. 1, litra b), i forordning (EF) nr. 1924/2006, skulle autoriteten afgive udtalelse om en sundhedsanprisning vedrørende betapalmitat og bidrag til en mere lind afføring (spørgsmål nr. EFSA-Q-2008-174 (2)). Den af ansøgeren foreslåede anprisning havde blandt andet følgende ordlyd: »Betapalmitat-berigelse bidrager til en mere lind - og dermed hyppigere - afføring«.
(6)
På grundlag af de fremlagte oplysninger konkluderede autoriteten i sin udtalelse, som Kommissionen og medlemsstaterne modtog den 21. februar 2014, at der ikke er fastslået en årsagssammenhæng mellem indtag af betapalmitat og en mere lind afføring. Eftersom anprisningen således ikke opfylder kravene i forordning (EF) nr. 1924/2006, bør den ikke godkendes.
(7)
Som opfølgning på en ansøgning, som Specialised Nutrition Europe indgav i henhold til artikel 14, stk. 1, litra b), i forordning (EF) nr. 1924/2006, skulle autoriteten afgive udtalelse om en sundhedsanprisning vedrørende virkningerne af cholin og »udvikling af hjernen« (spørgsmål nr. EFSA-Q-2008-134 (3)). Den af ansøgeren foreslåede anprisning havde blandt andet følgende ordlyd: »Cholin er nødvendigt for udviklingen af hjernen hos spædbørn og småbørn fra fødslen til treårsalderen«.
(8)
På grundlag af de fremlagte oplysninger konkluderede autoriteten i sin udtalelse, som Kommissionen og medlemsstaterne modtog den 5. maj 2014, at den anpriste virkning, »udvikling af hjernen« hos spædbørn og småbørn fra fødslen til treårsalderen i tilknytning til cholin i kosten, ikke var defineret tilstrækkelig præcist til at kunne gøres til genstand for en videnskabelig vurdering. Autoriteten vurderede især, at det ikke på grundlag af de publikationer, ansøgeren henviste til, er muligt at fastslå den fysiologiske funktion i nervesystemet, som anprisningen vedrører, og at den anpriste virkning derfor er generel og uspecifik. Eftersom anprisningen således ikke opfylder kravene i forordning (EF) nr. 1924/2006, bør den ikke godkendes.
(9)
Som opfølgning på en ansøgning, som Specialised Nutrition Europe indgav i henhold til artikel 14, stk. 1, litra b), i forordning (EF) nr. 1924/2006, skulle autoriteten afgive udtalelse om en sundhedsanprisning vedrørende »komplekse kulhydrater« og »bidrager til mæthedsfornemmelse« (spørgsmål nr. EFSA-Q-2008-131 (4)). Den af ansøgeren foreslåede anprisning havde blandt andet følgende ordlyd: »Komplekse kulhydrater bidrager til mæthedsfornemmelse«.
(10)
På grundlag af de fremlagte oplysninger konkluderede autoriteten i sin udtalelse, som Kommissionen og medlemsstaterne modtog den 5. maj 2014, at der ikke er fastslået en årsagssammenhæng mellem indtag af »komplekse kulhydrater« og en gavnlig fysiologisk virkning for spædbørn og småbørn (fra fødslen til treårsalderen). Ifølge myndigheden havde ansøgeren ikke dokumenteret, at en øget mæthedsfornemmelse er en gavnlig fysiologisk virkning for spædbørn og småbørn. Eftersom anprisningen således ikke opfylder kravene i forordning (EF) nr. 1924/2006, bør den ikke godkendes.
(11)
I overensstemmelse med artikel 28, stk. 6, i forordning (EF) nr. 1924/2006 kan sundhedsanprisninger som omhandlet i samme forordnings artikel 14, stk. 1, litra b), der ikke er godkendt ved en beslutning truffet i henhold til artikel 17, stk. 3, i forordning (EF) nr. 1924/2006, fortsat anvendes indtil seks måneder efter vedtagelsen af en sådan beslutning, forudsat at ansøgningen om godkendelse er indgivet inden den 19. januar 2008. Eftersom de sundhedsanprisninger, der er opført i bilaget til nærværende forordning, opfylder ovenstående betingelser, bør den i nævnte artikel fastsatte overgangsperiode finde anvendelse.
(12)
Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder -
VEDTAGET DENNE FORORDNING:
Artikel 1
1. De i bilaget til nærværende forordning angivne sundhedsanprisninger optages ikke på den i artikel 14, stk. 1, i forordning (EF) nr. 1924/2006 omhandlede EU-liste over tilladte anprisninger.
2. Sundhedsanprisninger som omhandlet i stk. 1, der blev anvendt inden denne forordnings ikrafttræden, kan dog fortsat anvendes i en periode på højst seks måneder efter denne forordnings ikrafttræden.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. marts 2015.

Labels: 0
3
17